
AVIZ
Comisia pentru drepturile femeilor și egalitatea de gen recomandă Comisiei pentru control bugetar, care este comisie competentă, includerea în propunerea de rezoluție ce urmează a fi adoptată a următoarelor:
<RepeatBlock-Dec>
A.	întrucât egalitatea de gen este una dintre valorile fondatoare ale Uniunii, iar Uniunea s-a angajat să promoveze egalitatea în toate activitățile sale, astfel cum este consacrată la articolul 8 din Tratatul privind funcționarea Uniunii Europene (TFUE), instituind astfel principiul integrării perspectivei de gen;
B.	întrucât indicele egalității de gen din 2024 demonstrează că statele membre au înregistrat progrese limitate, înregistrând doar o creștere de 0,8; întrucât, în alte domenii, cum ar fi sănătatea femeilor, progresele au stagnat; 
C. 	întrucât inflația a exercitat o presiune tot mai mare asupra bugetului EIGE și a redus capacitatea operațională a EIGE, iar în consecință, agenția nu a avut personal suficient și s-a aflat sub presiune financiară permanentă, 
1.	reamintește că EIGE a fost înființat pentru a contribui la promovarea egalității de gen în Uniune și pentru a o consolida furnizând cercetări de calitate, independente și date comparabile, cu scopul de a ajuta instituțiile UE și statele membre să integreze egalitatea de gen în toate politicile și să combată discriminarea de gen;
2.	reiterează apelul Parlamentului de a majora finanțarea și efectivele de personal ale EIGE, în conformitate cu cererile tot mai mari de asistență tehnică și cu costurile operaționale mai mari;
3.	constată că, în ciuda deficitului de personal și a nivelurilor ridicate de reportări, EIGE și-a implementat în mod constant programul de lucru la un nivel de 95 % și a atins obiectivele stabilite în documentul de programare revizuit pentru perioada 2024-2026, și că Curtea de Conturi Europeană a confirmat că conturile sale prezintă în mod corect situația sa financiară.
</RepeatBlock-Dec>

